b"\n_START_ARTICLE_\nDen angolanske borgerkrig\n_START_SECTION_\nForl\xc3\xb8b\n_START_PARAGRAPH_\nBorgerkrigen br\xc3\xb8d ud i umiddelbar forl\xc3\xa6ngelse af Angolas selvst\xc3\xa6ndighed fra Portugal. I 1974 f\xc3\xb8rte et milit\xc3\xa6rkup i Portugal, kendt som nellikerevolutionen, til, at det portugisiske diktatur blev fjernet og erstattet af en demokratisk styreform. Den dengang portugisiske koloni Angola fik som en f\xc3\xb8lge af det portugisiske milit\xc3\xa6rkup sin selvst\xc3\xa6ndighed i 1975. Dermed sluttede den angolanske selvst\xc3\xa6ndighedskamp for Angola._NEWLINE_Ved selvst\xc3\xa6ndigheden udbr\xc3\xb8d igen en ny konflikt; denne gang mellem de to angolanske selvst\xc3\xa6ndighedsbev\xc3\xa6gelser MPLA og UNITA. En tredje selvst\xc3\xa6ndighedsbev\xc3\xa6gelse, FNLA, der under selvst\xc3\xa6ndighedskrigen havde k\xc3\xa6mpet p\xc3\xa5 UNITAs side, spillede ingen v\xc3\xa6sentlig rolle i borgerkrigen._NEWLINE_Konflikten varede i n\xc3\xa6sten 30 \xc3\xa5r; der var dog i perioder rolige tider. I 1992 blev der underskrevet en fredsaftale mellem MPLA-regeringen og UNITA, og der blev aftalt afholdelse af de f\xc3\xb8rste frie valg i landet. Men ved pr\xc3\xa6sidentvalget samme \xc3\xa5r br\xc3\xb8d konflikten atter ud i lys lue som f\xc3\xb8lge af beskyldninger om omfattende valgsvindel. MPLA gennemf\xc3\xb8rte fra den 30. oktober til den 1. november omfattende angreb p\xc3\xa5 UNITA-tilh\xc3\xa6ngere under den s\xc3\xa5kaldte Halloweenmassakre, hvor tusindvis af UNITA-tilh\xc3\xa6ngere blev dr\xc3\xa6bt._NEWLINE_Borgerkrigen blev afsluttet kort efter, at opr\xc3\xb8rslederen Jonas Savimbi fra UNITA blev dr\xc3\xa6bt i februar 2002. Resterne af UNITA underskrev derefter en fredsaftale med MPLA. UNITA og FNLA fik efter freden status som politiske partier, som kunne v\xc3\xa6re en del af et flerpartisystem.\n_START_SECTION_\nDe stridende parter\n_START_PARAGRAPH_\nDa Angolas borgerkrig br\xc3\xb8d ud, var der tre opr\xc3\xb8rsbev\xc3\xa6gelser, MPLA p\xc3\xa5 den ene side og FNLA og UNITA p\xc3\xa5 den anden. Senere fik de forskellige stridende parter milit\xc3\xa6r hj\xc3\xa6lp fra andre lande. De tre opr\xc3\xb8rsbev\xc3\xa6elser havde deres r\xc3\xb8dder fra 1950'ernes selvst\xc3\xa6ndighedkamp mod Portugal._NEWLINE_Sovjetunionen trak sig ud af Angola i 1989, og Cuba i 1991.\n_START_SECTION_\nMPLA\n_START_PARAGRAPH_\nMPLA's ideologiske baggrund var marxistisk-leninistisk, og bev\xc3\xa6gelsen havde prim\xc3\xa6rt opbakning i de st\xc3\xb8rre byer som Luanda, Benguela og Huambo, og blandt Mbundu-stammen. UNITA havde prim\xc3\xa6rt opbakning p\xc3\xa5 landet hos Ovimbundu-stammen. Igennem en \xc3\xa5rr\xc3\xa6kke under den anti-koloniale kamp modtog MPLA st\xc3\xb8tte fra flere afrikanske lande og lande i \xc3\xb8stblokken, prim\xc3\xa6rt Sovjetunionen. I afkoloniseringskonflikten 1974-1975 blev den st\xc3\xa6rkeste allierede Cuba, som sendte en betydelig milit\xc3\xa6r- og personelst\xc3\xb8tte. MPLA's relative styrke i de st\xc3\xb8rre byer og milit\xc3\xa6r overlegenhed som f\xc3\xb8lge af st\xc3\xb8tten fra Sovjetunionen og Cuba medf\xc3\xb8rte, at MPLA de facto fik kontrol med regeringsmagten i landet.\n_START_SECTION_\nFNLA\n_START_PARAGRAPH_\nFNLA blev dannet samtidigt med MPLA. Organisationens m\xc3\xa5l var oprindeligt at forsvare Bakongo-stammefolket og at st\xc3\xb8tte reetableringen af det historiske Congo-imperium. FNLA udviklede sig hurtigt til en nationalistisk bev\xc3\xa6gelse, som fik st\xc3\xb8tte fra Za\xc3\xafre i selvst\xc3\xa6ndighedskampen mod Portugal. I begyndelsen af 1960'erne fik FNLA ogs\xc3\xa5 st\xc3\xb8tte fra Kina. Efter at UNITA blev dannet i midten af 1960'erne, gik denne st\xc3\xb8tte dog over til UNITA. USA har n\xc3\xa6gtet at have st\xc3\xb8ttet FNLA under selvst\xc3\xa6ndighedskrigen mod Portugal, som var NATO-allieret med USA. Dog modtog FNLA st\xc3\xb8tte fra USA under afkoloniseringskonflikten og den senere borgerkrig.\n_START_SECTION_\nUNITA\n_START_PARAGRAPH_\nUNITA var baseret i Ovimbundu-folket, som holdt til i det centrale Angola og udgjorde omkring en tredjedel af landets befolkning. Organisationen havde dog ogs\xc3\xa5 sine r\xc3\xb8dder blandt flere mindre folkeslag i det \xc3\xb8stlige Angola. UNITA blev grundlagt af Jonas Savimbi i 1966, som indtil da havde v\xc3\xa6ret en af de fremtr\xc3\xa6dende ledere i FNLA. Under selvst\xc3\xa6ndighedskampen modtog UNITA st\xc3\xb8tte fra Kina. Under den efterf\xc3\xb8lgende selvst\xc3\xa6ndighedskrig i midten af 1970'erne besluttede USA at st\xc3\xb8tte UNITA. Under borgerkrigen blev st\xc3\xb8tten for\xc3\xb8get betydeligt. St\xc3\xb8tten fra USA kom i erkendelse af, at MPLA var st\xc3\xb8ttet af Sovjetunionen. I den senere periode af borgerkrigen var UNITA's vigtigste allierede Sydafrika."